जुन्या मुंबई-पुणे महामार्गावर ठेकेदारांची मनमानी; प्रशासनाच्या गैरकारभाराने नागरिक हैराण!

पिंपरी-चिंचड : पिंपरी-चिंचवड शहरातील जुन्या मुंबई-पुणे महामार्गावर सुरू असलेल्या ठेकेदारांच्या मनमानी कामांवरून माजी नगरसेवक विजय शिंदे यांनी प्रशासनावर तीव्र शब्दांत टीका केली आहे. पावसाळ्यात खोदकामाला परवानगी नसतानाही सर्रासपणे सुरू असलेल्या कामांमुळे वाहनचालक आणि सामान्य नागरिक प्रचंड त्रस्त झाले असून, याला महानगरपालिकेतील प्रशासकीय राजवट जबाबदार असल्याचे शिंदे यांनी म्हटले आहे. स्थानिक लोकप्रतिनिधी आणि नगरसेवक नसल्याचा फायदा घेत प्रशासन, ठेकेदार आणि बांधकाम व्यावसायिक एकत्र येऊन हा गैरकारभार करत असल्याचा आरोप विजय शिंदे यांनी केला आहे. यामुळे प्रामाणिक करदात्यांना आर्थिक आणि शारीरिक त्रास सहन करावा लागतोय, असेही ते म्हणाले.

अनाधिकृत कामांमुळे वाहतूक कोंडीचा बोजा वाढला

विजय शिंदे यांनी निदर्शनास आणून दिले की, जुन्या मुंबई-पुणे महामार्गावर विविध कामांसाठी पोकलेन, जेसीबी, क्रेन यांसारखी अवजड यंत्रसामुग्री वापरली जात आहे. पावसाळ्यात ही कामे थांबवणे अपेक्षित असतानाही, ठेकेदार नियम धाब्यावर बसवून कामे करत आहेत. यामुळे या मार्गावर सातत्याने भयंकर वाहतूक कोंडी होत असून, जिथे काही मिनिटांत पोहोचायचे असते, तिथेही तासन्तास लागत असल्याने नागरिक पुरते हैराण झाले आहेत.

नियोजनाचा अभाव आणि प्रदूषणात वाढ

कामांमध्ये नियोजनाचा पूर्णपणे अभाव दिसून येत असल्याचे विजय शिंदे यांनी सांगितले. मोठे डंपर चुकीच्या बाजूने (wrong side) येतात, लहान गाड्यांना पुढे जाण्यासाठी रस्ता देत नाहीत, ज्यामुळे वाहतुकीची कोंडी आणखी गंभीर होते. कामाचे योग्य नियोजन नसल्यामुळे रस्त्यांवर चिखल साचला आहे आणि वाहने बराच काळ थांबून राहिल्याने प्रदूषणाची पातळी मोठ्या प्रमाणात वाढली आहे. हे सर्व पर्यावरणासाठीही अत्यंत हानिकारक असल्याचे त्यांनी अधोरेखित केले.

हेही वाचा – ‘लाडक्या बहिणींच्या पैशावर डल्ला मारणाऱ्या भावांची ‘ईडी’ ‘सीबीआय’ चौकशी करावी’; खासदार सुप्रिया सुळे

प्रशासनाची अनास्था आणि भ्रष्टाचाराचा संशय

महापालिका प्रशासन या गंभीर परिस्थितीकडे डोळेझाक करत असल्याचा आरोप माजी नगरसेवक विजय शिंदे यांनी केला आहे. कोणतीही देखरेख नाही की दोषींवर कारवाई नाही. सिमेंट रस्त्यांमध्ये बिल्डर आणि ठेकेदार सर्रासपणे नियम मोडून पाइपलाइन आणि ड्रेनेज लाइनसारखी कामे करत आहेत. गेल्या काही वर्षांपासून प्रशासकीय यंत्रणेत मोठ्या प्रमाणात फेरबदल झाले असून, जुन्या अनुभवी अभियंत्यांना बाजूला करून हे प्रकार सुरू आहेत. यामागे मोठा भ्रष्टाचार असल्याचा दाट संशय नागरिकांकडून व्यक्त केला जात असून, विजय शिंदे यांनीही या संशयाला दुजोरा दिला.

या गंभीर प्रकारामुळे नागरिक हवालदिल झाले आहेत. ठेकेदारांची मनमानी आणि प्रशासनाचा गैरकारभार असाच सुरू राहिल्यास, जुन्या मुंबई-पुणे महामार्गावरील प्रवाशांचा मनस्ताप आणखी वाढण्याची भीती विजय शिंदे यांनी व्यक्त केली आहे. प्रशासनाने तातडीने याकडे लक्ष देऊन दोषींवर कठोर कारवाई करावी आणि नागरिकांना दिलासा द्यावा, अशी मागणी आता जोर धरू लागली आहे.